Къэбэрдей-Балъкъэр Республикэм и Iэтащхьэ КIуэкIуэ К. В. республикэм щыпсэухэм ЗЭРЫЗАХУИГЪАЗЭР
ПщIэ зыхуэсщI си лъахэгъухэ!
1944 гъэм гъатхэпэм и 8-р балъкъэр лъэпкъми Къэбэрдей-Балъкъэрым щыпсэу псоми я дежкIэ уващ нэщхъеягъуэ махуэу. Илъэс 77-кIэ узэIэбэкIыжмэ, акъылым къыпхуимыгъэтIасэ щIэпхъаджагъэ, захуагъэм зыкIи пхуемыхьэлIэ Iуэху шынагъуэ ялэжьащ — балъкъэр лъэпкъыр залымыгъэкIэ хэкум ирашащ. Мы махуэхэм дэ куууэ зыхыдощIэ абы къыдэкIуа гуауэр, кIэлъызэрахьа хабзэншагъэм и зэранкIэ хэкIуэдахэм дахуощыгъуэ, адэжь щIыналъэм къагъэзэжыну хуит щыхъуа махуэр къэмысу зи Iыхьлыхэр дунейм ехыжахэм дахуогузавэ.
Илъэс пщыкIущкIэ хамэ щIыпIэм щыIа балъкъэр лъэпкъым хьэзаб куэд игъэвыну къыхуихуащ, ауэ ар а гъэунэхуныгъэхэм къызэфIэмыщIэу пхыкIащ. Гугъуехь псоми пэлъэщри, лъэпкъыр нэхъри лъэщ икIи зэкъуэт хъуащ, и бзэр, щэнхабзэр, хабзэхэр, и псэкупсэ къулеигъэхэр ихъумэфащ. И адэжь лъахэм къигъэзэжа нэужь балъкъэр лъэпкъыр жану хыхьэжащ гъащIэщIэ ухуэн лэжьыгъэм. Илъэс кIуахэм абыхэм зыдаужьащ, ехъулIэныгъэшхуэхэр къыщахьащ экономикэ, социальнэ, щэнхабзэ IэнатIэхэм. Нобэ ар гушхуэныгъэ иIэу хуоплъэ къэкIуэну махуэм, республикэм лъэпкъ куэду зэхэт и цIыхубэм ящIыгъуу ди Къэбэрдей-Балъкъэрым и къэкIуэнум хуолажьэ.
Шэч къытесхьэркъым, дызэкъуэтмэ, зызэщIэдгъакъуэмэ, сыт хуэдэ гугъуехьми дызэрыпэлъэщынум, ди республикэм и зэIузэпэщыгъэр къызэрызэдгъэпэщыфынум, ар нэхъри зэрытхуегъэфIэкIуэнум.
